**Súkromná základná škola pre žiakov s autizmom**

 **Juhoslovanská 2, 040 13 Košice**

 **...pochop môj svet...**

**ŠKOLSKÝ PORIADOK**

 **2017**

 **Úvod**

SZŠ pre žiakov s autizmom, juhoslovanská 2, Košice poskytuje vzdelávanie žiakom s poruchou autistického spektra so zachovaným normointelektom. Výchovno-vzdelávacia činnosť prebieha v priestoroch školy, ktorej súčasťou je aj špeciálnopedagogická podpora a psychologická intervencia. Žiaci školy sú povinní riadiť sa jej pravidlami a školským poriadkom.

Cieľom SZŠ je príprava žiaka na ďalšie vzdelávanie na SŠ s dôrazom na čo najlepšie zvládnutie sociálnych a komunikačných zručností a čo najoptimálnejšiu inklúziu do bežného života v súlade s Deklaráciou práv dieťaťa a Listinou základných práv a slobôd vo vzťahu ku žiakom a všetkých zamestnancov školy.

Školský poriadok je vypracovaný v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

 **Článok I.**

 **PRÁVA A POVINNOSTI ŽIAKA A  JEHO ZÁKONNÉHO ZÁSTUPCU**

**1. Práva žiaka:**

* na ochranu zdravia a bezpečnosti pri vyučovaní,
* na komunikáciu s pedagogickými, odbornými aj nepedagogickými zamestnancami školy v duchu zásad humanity a tolerancie,
* vysloviť svoj názor a klásť otázky k prebratej téme,
* na zdôvodnenie klasifikácie a analýzu chýb v písomných prácach,
* požiadať o komisionálne skúšanie prostredníctvom zákonného zástupcu,
* požiadať o oslobodenie z vyučovania telesnej výchovy alebo iného predmetu alebo jeho časti na základe odporúčania lekára,
* zapojiť sa podľa vlastného záujmu do niektorej z foriem záujmovej činnosti,
* vzdelanie v štátnom jazyku a materinskom jazyku v rozsahu ustanovenom týmto zákonom,
* individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom týmto zákonom,
* bezplatné zapožičiavanie učebníc a učebných textov na povinné vyučovacie predmety,
* úctu k jeho vierovyznaniu, svetonázoru, národnostnej a etnickej príslušnosti,
* poskytovanie poradenstva a služieb spojených s výchovou a vzdelávaním,
* výchovu a vzdelávanie v bezpečnom a hygienicky vyhovujúcom prostredí,
* organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
* úctu k svojej osobe a na zabezpečenie ochrany proti fyzickému, psychickému a sexuálnemu násiliu,
* na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom,
* na informácie týkajúce sa jeho osoby a jeho výchovno-vzdelávacích výsledkov,
* na individuálne vzdelávanie za podmienok ustanovených týmto zákonom podľa § 24,
* náhradu škody, ktorá mu vznikla pri výchove a vzdelávaní alebo v priamej súvislosti s nimi; toto ustanovenie sa nevzťahuje na škodu podľa osobitného predpisu,
* žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.

**2. Povinnosti žiaka:**

* chodiť do školy vhodne a čisto oblečený a upravený,
* osvojovať si vedomosti a zručnosti a na vyučovanie sa pripravovať tak, aby dosahoval čo najlepšie výsledky,
* chrániť vlastné zdravie i zdravie iných, dbať o čistotu a poriadok počas vyučovania a pomáhať pri udržiavaní poriadku v škole, pred opustením učebne urobiť okolo svojho miesta poriadok,
* dodržiavať špecifické prevádzkové poriadky v jednotlivých odborných učebniach,
* šetriť školské zariadenie, chrániť ho pred poškodením a hospodárne zaobchádzať s učebnicami, učebnými pomôckami a zariadením školy; ak žiak poškodí úmyselne alebo z nedbanlivosti majetok SZŠ, je povinný škodu nahradiť - ak sa nezistí vinník, škodu nahradia všetci žiaci triedy, skupiny, príp. školy,
* v zmysle Dohovoru o právach dieťaťa a úloh Národného programu boja proti drogám na aktívnu ochranu pred šírením drog a omamných prostriedkov v školskom prostredí,
* prezúvať sa v objekte školy do čistej zdravotne vhodnej obuvi; obuv nesmie podrážkou farbiť ani inak poškodzovať podlahu,
* počas prestávok sa riadiť pokynmi dozor konajúcich učiteľov a AU
* zdraviť všetkých zamestnancov školy a na začiatku a na konci vyučovacej hodiny pozdraviť vyučujúceho postavením sa,
* správať sa disciplinovane v škole a v školskej jedálni,
* slušne sa správať aj mimo školy, a to i v dňoch voľna a v čase prázdnin,
* neobmedzovať svojím konaním práva ostatných osôb zúčastňujúcich sa výchovy a vzdelávania,
* dodržiavať školský poriadok školy a ďalšie vnútorné predpisy školy alebo školského zariadenia,
* pravidelne sa zúčastňovať na výchove a vzdelávaní a riadne sa vzdelávať, ak tento zákon neustanovuje inak,
* ctiť si ľudskú dôstojnosť svojich spolužiakov a zamestnancov školy alebo školského zariadenia,
* rešpektovať pokyny zamestnancov školy alebo školského zariadenia, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

**3. Žiakovi je zakázané:**

* fajčiť, užívať a šíriť alkoholické nápoje, drogy a iné zdraviu škodlivé látky v objekte školy alebo pri činnostiach organizovaných školou,
* nosiť do školy alebo na činnosti organizované školou veci ohrozujúce zdravie a život (nože, zbrane, výbušniny a pod.), cenné predmety, veci nesúvisiace s vyučovaním a rozptyľujúce pozornosť pri vyučovaní (drahé šperky, vyššie sumy peňazí, zariadenia spotrebnej elektroniky); za prípadnú stratu alebo poškodenie nenesie škola zodpovednosť,
* používať počas vyučovania mobilný telefón, prehrávač MP3 so slúchadlami. V prípade porušenia zákazu mobilný telefón odoberie vyučujúci žiakovi a odovzdá ho až rodičovi predvolanému do školy,
* zhotovovať akékoľvek obrazové alebo zvukovo-obrazové záznamy v priestoroch školy,
* manipulovať v priestoroch školy s otvoreným ohňom,
* manipulovať s oknami, žalúziami,  svetelnými vypínačmi a didaktickou technikou umiestnenou v učebniach môžu žiaci len so súhlasom učiteľa,
* manipulovať s vecami zabezpečujúcimi ochranu budovy a majetok školy,
* znečisťovať steny, ničiť zariadenia v priestoroch školy,
* vyhadzovať z okien odpadky a iné predmety,
* opúšťať počas prestávok budovu školy,
* používať vulgárne výrazy.

**4. Práva rodiča /zákonného zástupcu:**

* žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa tohto zákona,
* oboznámiť sa s výchovno-vzdelávacím programom školy alebo školského zariadenia a školským poriadkom,
* byť informovaný o výchovno-vzdelávacích výsledkoch svojho dieťaťa,
* na poskytnutie poradenských služieb vo výchove a vzdelávaní svojho dieťaťa

**5. Povinnosti rodiča/zákonného zástupcu:**

* vytvoriť pre dieťa podmienky na prípravu na výchovu a vzdelávanie v škole a na plnenie školských povinností,
* dodržiavať podmienky výchovno-vzdelávacieho procesu svojho dieťaťa určené školským poriadkom,
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
* informovať školu alebo školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
* nahradiť škodu, ktorú žiak úmyselne zavinil,
* ak sa dieťa alebo žiak nemôže zúčastniť na výchove a vzdelávaní v škole, jeho zákonný zástupca alebo zástupca zariadenia je povinný oznámiť škole bez zbytočného odkladu príčinu jeho neprítomnosti. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach.
* neprítomnosť maloletého dieťaťa alebo žiaka, ktorá trvá najviac tri po sebe nasledujúce vyučovacie dni, ospravedlňuje jeho zákonný zástupca alebo zástupca zariadenia; vo výnimočných a osobitne odôvodnených prípadoch škola môže vyžadovať lekárske potvrdenie o chorobe dieťaťa alebo žiaka alebo iný doklad potvrdzujúci odôvodnenosť jeho neprítomnosti. Ak neprítomnosť dieťaťa alebo žiaka z dôvodu ochorenia trvá dlhšie ako tri po sebe nasledujúce vyučovacie dni, predloží jeho zákonný zástupca potvrdenie od lekára.

**5. Náplň práce týždenníkov:**

* pred vyučovaním utrieť tabuľu, pripraviť kriedu a ostatné potreby,
* na každej hodine hlásiť neprítomných,
* po skončení vyučovania utrieť tabuľu, uložiť pomôcky,
* dbať o estetické prostredie triedy, vrátane starostlivosti o kvety.

**6. Práva pedagogických a  odborných zamestnancov školy**

* pedagogický a odborný zamestnanec má štatút chránenej osoby, podľa zákona č. 300/2005 Trestného zákona, čo mu zaručuje ochranu pre útokmi, ktoré môžu byť priestupkami, trestnými činmi alebo zásahmi do jeho práva a nastanú počas výkonu pedagogickej alebo odbornej činnosti alebo v súvislosti s ním. Potenciálnym útočníkom môže byť: zákonný zástupca alebo iná blízka osoba žiaka, žiak (ktorého právna zodpovednosť je obmedzená alebo úplne vylúčená), iný pedagogický zamestnanec alebo odborný zamestnanec, skupina osôb.
* príklady z praxe, ktoré môžu napĺňať skutkovú podstatu trestného činu: zamknutie v kabinete – obmedzovanie osobnej slobody, fyzické napadnutie – výtržníctvo, ublíženie na zdraví, poškodenie zdravia, psychický teror a hrozby – nebezpečné vyhrážanie, vynucovanie lepšieho hodnotenia (lepšie známky) – vydieranie, hrubý nátlak, nebezpečné vyhrážanie.
* ak sa pedagogický alebo odborný zamestnanec stal obeťou činu, o ktorom dôvodne predpokladá, že ide o trestný čin, môže podať trestné oznámenie podľa zákona č. 301/2005 Z. z. Trestného poriadku v znení neskorších predpisov. Trestné oznámenie je oznámenie o skutočnostiach, že bol spáchaný trestný čin. V zásade ho môže podať
* každý, teda nielen obeť, ale aj očitý svedok alebo ten, kto bol obeťou o to požiadaný. Aj keď trestný čin nebol dokonaný alebo neskôr bolo konanie posúdené len ako priestupok, policajt, vyšetrovateľ ani prokurátor, ktorý je povinný trestné oznámenie prijať, nemôže pedagogickému alebo odbornému zamestnancovi odoprieť pomoc, ktorú skutočne potrebuje, ak o ňu požiada.
* trestné oznámenie sa posudzuje vždy podľa obsahu, aj keď je nesprávne označené. Možno ho urobiť písomne, ústne do zápisnice na miestnom útvare Policajného zboru,
* pedagogickému a odbornému zamestnancovi, tak ako všetkým fyzickým osobám poskytuje ochranu aj priestupkový zákon. Ide o priestupky proti občianskemu spolunažívaniu. Príklady z praxe, ktoré môžu byť priestupkom:

-ublíženie na cti (nahrávanie na mobil, kameru, tablet, zhotovenie karikatúry s cieľom uraziť niekoho alebo ho vydať na posmech),

-ublíženie na zdraví z nedbanlivosti,

-úmyselné narušenie občianskeho spolunažívania vyhrážaním ujmou na zdraví, drobným ublížením na zdraví, schválnosťami alebo iným hrubým správaním.

* pedagogický a odborný zamestnanec má ako každá fyzická osoba právo na ochranu svojej osobnosti, najmä života a zdravia, občianskej cti a ľudskej dôstojnosti, ako aj súkromia, svojho mena a prejavov osobnej povahy. Podobizne, obrazové snímky a obrazové a zvukové záznamy sa smú vyhotoviť alebo použiť len s jeho privolením. V opačnom prípade má právo na ukončenie porušovania svojich práv, primerané zadosťučinenie a náhradu škody. Týchto nárokov sa môže domôcť v civilnom sporovom konaní žalobou podanou na súde, v obvode ktorého má bydlisko. Môže tiež podať žalobu na súde, v obvode ktorého má bydlisko žalovaný alebo na súde v obvode, ktorého došlo ku skutočnosti, ktorá ho poškodila alebo mu spôsobila nemajetkovú ujmu.

 **Článok II.**

 **ORGANIZÁCIA VYUČOVACIEHO DŇA**

* vyučovací proces sa riadi platným rozvrhom hodín, ktorý schválilo vedenie školy. Rozvrh hodín musí rešpektovať žiak, pedagogický aj odborný zamestnanec,
* dopoludňajšie vyučovanie začína o 8.00 h a končí o 11.45h /prípravný ročník/ alebo 12,35 I. stupeň. Medzi vyučovacími hodinami sú prestávky určené na oddych, prípravu na ďalšiu hodinu a desiatu. Rozpätie vyučovacích hodín je v súlade so špecifikami žiakov,
* priestory školy otvára vychovávateľ, popr. AU o 6.30 h pre žiakov navštevujúcich ŠKD; ostatným žiakom sprístupní budovu školy o 7.30 hod.,
* v čase od 7.30 h. do 7.45 h. sa žiaci zdržiavajú vo vestibule školy pod dozorom určeného pedagogického zamestnanca,
* po zvonení o 7.45 h. sa žiaci v prítomnosti AU prezujú v šatňových priestoroch,
* žiakov odprevádza do triedy rodič, popr. AU.
* v šatňových priestoroch si žiak odloží obuv a vrchné oblečenie na svoje dopredu určené miesto. V priebehu vyučovacieho dňa žiak využíva tento priestor len v prípade odchodu na TEV, vychádzky, a to výlučne v sprievode vyučujúceho,
* všetky požiadavky voči škole (potvrdenia, žiadosti a pod.) predkladajú rodičia /zákonní zástupcovia prostredníctvom triedneho učiteľa, resp. počas dohodnutých stránkových hodín riaditeľovi,
* informácie o prospechu a správaní žiaka podáva rodičom triedny učiteľ na triednom aktíve Rodičovského združenia trikrát v priebehu školského roka, prípadne individuálne po telefonickom dohovore aj psychológ, prípadne iný odborný zamestnanec.

**Článok III.**

 **VÝCHOVNÉ OPATRENIA**

Výchovnými opatreniami sú pochvaly, iné ocenenia a opatrenia na posilnenie disciplíny žiakov.

 Návrh na udelenie pochvaly, iného ocenenia alebo opatrenia sa prerokuje v pedagogickej rade a informuje sa rodič/zákonný zástupca žiaka.

**1.Pochvaly:**

* 1. **Pochvala triednym učiteľom**
* za veľmi dobrý prospech,
* najviac za 10 ospravedlnených vymeškaných hodín v polroku podľa posúdenia triedneho učiteľa,
* za reprezentáciu triedy,
* za príkladné slušné správanie, utváranie dobrých vzťahov v triede, aktivitu.

**1.2 Pochvala riaditeľom školy**

* za prospech s vyznamenaním;
* za vzornú dochádzku 0 vymeškaných hodín u prospievajúcich žiakov,
* za úspešnú reprezentáciu školy, verejné uznanie inou osobou a pod.

Pochvaly a iné ocenenia sa zaznamenávajú do triednych výkazov, môžu sa zverejniť ako prílohy k vysvedčeniu.

**2. Napomenutia a pokarhania:**

**2.1. Napomenutie triednym učiteľom**

* za 3 neospravedlnené hodiny,
* za ojedinelé porušenie školského poriadku.

**2.2. Pokarhanie triednym učiteľom**

* za 5 neospravedlnených hodín,
* za menej závažné porušenia školského poriadku (opakované neplnenie si týždenníckych povinností, neprezúvanie sa, neúmyselné nevhodné správanie sa voči zamestnancom školy, vyrušovanie na hodinách, nenosenie si učebných pomôcok ...).

**2.3. Pokarhanie riaditeľom školy**

* za 10 neospravedlnených hodín,
* za viacnásobné menej závažné porušenia alebo za závažný priestupok voči školského poriadku (za podvádzanie, arogantné správanie, za fajčenie, požívanie alkoholických nápojov a iných druhov toxikománie v školských priestoroch a na školských akciách).

**Triedny učiteľ udeľuje pokarhanie po prerokovaní s riaditeľom školy. Riaditeľ školy udeľuje pokarhanie po prerokovaní v pedagogickej rade. O udelení opatrenia informuje riaditeľ školy preukázateľným spôsobom zákonného zástupcu žiaka, opatrenie sa zaznamenáva do triedneho výkazu.**

**3. Zníženie známky zo správania**

**1. Zníženie známky zo správania na stupeň 2 (uspokojivé)**

* za 15 a viac neospravedlnených hodín,
* za opakované fajčenie v objekte školy alebo na činnostiach organizovaných školou, požívanie alkoholických nápojov alebo iných druhov toxikománie, za prinášanie do školy vecí ohrozujúcich život a zdravie, za znemožňovanie vyučovacieho procesu,
* za opakované menej závažné porušovanie Školského poriadku.

**2. Zníženie známky zo správania na stupeň 3 (menej uspokojivé)**

* za 30 a viac neospravedlnených hodín
* za viacnásobné opakujúce sa závažné priestupky, za krádež, úmyselné ublíženie na zdraví, za šikanovanie a vydieranie, za vandalizmus.

Pred udelením niektorého opatrenia je potrebné previnenie dôkladne prešetriť a s touto skutočnosťou oboznámiť rodiča/zákonného zástupcu. Za jedno previnenie sa udeľuje žiakovi len jedno opatrenie na posilnenie disciplíny.

Ak žiak opakovane porušuje zásady školského poriadku, dlhodobo sa správa nevhodne, sústavne znemožňuje činnosť kolektívu, ohrozuje spolužiakov a jeho správanie nie je možné korigovať, riaditeľ školy prerokuje problém s psychológom, psychiatrom, neurológom, pediatroma rozhodne o ďalších opatreniach / individuálne vzdelávanie, pobyt v DC, preradenie do iného typu školy, resp. zariadenia a pod./.

Ak žiak svojím správaním a agresivitou ohrozuje bezpečnosť a zdravie ostatných žiakov alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca. Riaditeľ školy v takomto prípade bezodkladne privolá:

* zákonného zástupcu,
* zdravotnú pomoc,
* Policajný zbor.

Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy písomný záznam.

**Článok IV.**

 **PREVENCIA PATOLOGICKÉHO SPRÁVANIA ŽIAKOV**

Pedagogickí zamestnanci školy spolupracujú s odbornými zamestnancami s cieľom zabrániť patologickému správaniu žiakov. Škola na zabránenie patologických prejavov správania realizuje nasledovné:

* spolupráca s poradenskými zariadeniami CPPPaP, CŠPP, popr. pedopsychiatrami
* oboznámenie žiakov so smernicou proti šikanovaniu na začiatku každého školského roka,
* pedagogický dozor počas prestávok, kontrola spoločných a sociálnych priestorov, ktorú vykonávajú v priebehu celého vyučovania pedagogickí zamestnanci,
* účasť na podujatiach výchovného charakteru s protidrogovou problematikou,
* organizovanie športových súťaží s cieľom plnohodnotného využívania voľného času,
* organizovanie mimoškolských aktivít v rámci krúžkovej činnosti.

 **Článok V.**

 **Starostlivosť o ochranu zdravia a bezpečnosť**

* žiak je povinný počas vyučovania, prestávok, ako i na podujatiach organizovaných školou chrániť svoje zdravie a zdravie spolužiakov,
* všetci žiaci sú so zásadami bezpečnosti a ochrany zdravia v škole preukázateľne oboznámení na začiatku školského roka triednym učiteľom. Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia učiteľov na predchádzanie úrazom,
* všetci žiaci školy sú povinní rešpektovať dozor konajúcich učiteľov školy,
* žiak dôsledne dodržiava hygienické zásady - dôsledne si umyje ruky po použití WC i pred každým jedlom,
* pred začatím činnosti, pri ktorej vzniká riziko úrazu, pedagóg je preukázateľne povinný poučiť a upozorniť žiakov na ich možné nebezpečenstvo vzniku úrazu,
* prvú predlekársku pomoc je povinný poskytnúť každý zamestnanec školy, prípadne zabezpečiť prostredníctvom zdravotníka,
* ak žiak utrpel úraz, musí o tom informovať zodpovedného pedagogického zamestnanca / vyučujúceho, dozor konajúceho, triedneho , vychovávateľku.../,
* pedagóg, ktorý poskytol prvú predlekársku pomoc žiakovi je povinný o úraze alebo onemocnení informovať rodičov žiaka,
* triedny učiteľ musí mať prefotenú kartičku poistenca každého žiaka v triede,
* každý školský úraz treba evidovať v knihe školských úrazov a každé ošetrenie úrazu je povinné zapísať do zošita ošetrení úrazov,
* ak úraz žiaka alebo iné zhoršenie zdravotného stavu si vyžaduje neodkladnú lekársku pomoc, škola zabezpečí pre žiaka pedagogický doprovod, ktorý podá ošetrujúcemu lekárovi informácie o vzniku a príčinách úrazu a informáciu o poskytnutej predlekárskej prvej pomoci.

 **Článok VI.**

 **DOCHÁDZKA ŽIAKOV DO ŠKOLY**

* žiak je povinný dochádzať na vyučovanie a ostatné podujatia školy pravidelne a načas,
* vyučovanie a podujatia školy môže žiak vymeškať pre chorobu, vážnu udalosť v rodine, pre veľmi nepriaznivé počasie a nepredvídané dopravné pomery,
* ak žiak chýba na vyučovaní z vopred známych dôvodov, je povinný včas oznámiť to triednemu učiteľovi. Ak ostal doma pre vopred známu príčinu bez oznámenia, triedny učiteľ nemusí vymeškané hodiny ospravedlniť,
* z určitých závažných dôvodov môže zákonný zástupca žiaka požiadať o uvoľnenie z vyučovania i na niekoľko dní. Do troch dní uvoľniť žiaka je v kompetencii triedneho učiteľa. Na viac dní po predložení žiadosti môže uvoľniť žiaka riaditeľka školy,
* ak žiak ostane doma pre nepredvídanú príčinu, rodičia sú povinní oznámiť triednemu učiteľovi príčinu neprítomnosti do 24 hod,
* každú neúčasť na vyučovaní je žiak povinný ospravedlniť hodnoverným dokladom alebo písomným ospravedlnením rodiča (zákonného zástupcu žiaka),
* za neospravedlnené hodiny môže byť žiak potrestaný zníženou známkou zo správania alebo podaním oznámenia na rodičov na sociálnu kuratelu UPSVaRu.

**1.Príchod žiakov do školy**

* žiaci na vyučovanie prichádzajú najneskôr o 7,45 hod., aby pred začatím hodiny boli na svojom mieste s pripravenými učebnými pomôckami,
* Budova školy sa ráno uzavrie o 8,00 hod. Žiaci, ktorí prídu po tomto termíne, budú do priestorov školy vpustení po zápise do zošita oneskorených príchodov, pričom rodič je povinný so žiakom počkať na ukončenie prvej hodiny,
* žiaci, ktorí prídu skôr ako je stanovený začiatok vyučovania a nenavštevujú ŠKD, nesmú sa zdržiavať v budove školy,
* žiak si pred vstupom do budovy školy dôkladne očistí obuv a odoberie sa do šatňových priestorov, kde si odloží vrchný odev, prezuje sa do zdravotne vyhovujúcich prezuviek, uloží si topánky. Žiaci nesmú chodiť v prezuvkách mimo hlavnú budovu školy,
* z bezpečnostných dôvodov nie je dovolené v areáli školy používať skejty, kolieskové korčule, jazdiť na bicykloch a akýchkoľvek dopravných prostriedkoch, ak to nie je súčasť vyučovacieho procesu,
* žiak prichádza do triedy v sprievode svojho rodiča alebo zákonného zástupcu,
* zodpovednosť za žiaka pedagogický zamestnanec preberá až od momentu jeho prevzatia od rodiča do triedy,
* pedagogický zamestnanec prevezme žiaka do triedy len v stave, ktorý neohrozuje jeho vlastnú bezpečnosť, bezpečnosť iných žiakov, pedagogických zamestnancov alebo iných osôb a svojím problémovým správaním nenarúša priebeh výchovno-vzdelávacej činnosti. Ak pedagogický zamestnanec pri preberaní žiaka do triedy vyhodnotí správanie žiaka ako výrazne problémové, má právo neprevziať žiaka na vyučovanie až do pominutia uvedeného stavu.

**2.Správanie sa žiakov počas vyučovania a prestávok**

* cez prestávky sa žiaci zdržiavajú v učebni,
* po druhej vyučovacej hodine za priaznivého počasia si žiaci nechajú osobné veci v učebni a odchádzajú na prestávku na školský dvor, ktorý nesmú svojvoľne opustiť,
* papiere a rôzne odpadky odhadzujú žiaci do košov. Je zakázané rozhadzovať odpadky po chodbách, záchodoch, hádzať do záchodových mís, pisoárov a umývadiel,
* akékoľvek presuny žiakov zabezpečujú vyučujúci.

**3.Odchod žiakov zo školy**

* po skončení poslednej vyučovacej hodiny si každý žiak uloží svoje veci do aktovky, prípadne na miesto na to určené, očistí si svoje pracovné miesto a okolie od papierov a iných nečistôt a vyloží stoličku na lavicu,
* žiak po skončení vyučovania alebo pri odchode z ŠKD odchádza z učebne v sprievode svojho rodiča alebo zákonného zástupcu, ktorý od momentu prevzatia dieťaťa z triedy preberá zaň plnú zodpovednosť.

 **Článok VII.**

 **KOMISIONÁLNE SKÚŠKY, OPRAVNÉ SKÚŠKY**

**1.**Žiak môže byť po rozhodnutí riaditeľom školy klasifikovaný na základe výsledkov komisionálnej skúšky

* keď žiak alebo zákonný zástupca požiada o preskúšanie žiaka,
* na podnet riaditeľa školy i v prípade zameškania v jednom klasifikačnom období viac ako 1/3 z odučeného počtu hodín v danom predmete,
* keď je skúšaný v náhradnom termíne,
* keď koná opravné skúšky,
* v prípade oslobodenia žiaka od povinnosti dochádzať do školy,
* pri plnení osobitného spôsobu školskej dochádzky,
* pri individuálnom vzdelávaní podľa § 24.

2. Žiak, ktorý má na konci druhého polroku nedostatočný prospech najviac z dvoch predmetov, môže rodič/zákonný zástupca požiadať riaditeľa školy o vykonanie opravnej skúšky. Riaditeľ školy môže nepovoliť žiakovi opravnú skúšku, ak má žiak na konci klasifikačného obdobia zníženú známku zo správania a prospechový priemer horší než 3,00.

 **Článok VIII.**

 **Školský klub detí**

* žiak je do ŠKD prijatý na základe prihlášky do ŠKD vyplneného rodičmi a po uhradení stanoveného poplatku.
* začiatok činnosti v ŠKD : ranná činnosť: 6,30 hod.-7,45 hod.

 popoludňajšia činnosť: 12,00 hod.- 16,00 hod.

 16,00 hod.-17,30 hod.

* rodič musí písomne oznámiť vychovávateľovi ŠKD a AU osoby, ktoré môžu dieťa/žiaka v prípade potreby z ŠKD vyzdvihnúť. Ak nemá vychovávateľ, takúto informáciu, dieťa môže vyzdvihnúť výlučne rodič/zákonný zástupca. Ak dieťa odchádza z ŠKD samé, rodič písomne určí čas odchodu, v prípade zmeny času je povinný písomne oznámiť túto skutočnosť /napísanie lístka s aktuálnym odchodom dieťaťa z ŠKD/,
* na žiaka ŠKD sa v plnom rozsahu vzťahuje Školský poriadok, časť povinnosti žiaka
* pri nedodržiavaní Školského poriadku môže byť žiak z ŠKD vylúčený.

 **ZÁVEREČNÉ USTANOVENIE**

* triedni učitelia sú povinní oboznámiť so Školským poriadkom žiakov školy, taktiež aj ich rodičov a vyhotoviť písomný záznam o poučení,
* súčasťou Školského poriadku je aj Smernica k prevencii a riešeniu šikanovania žiakov aktualizovaná k 1.09.2016 a Smernica krízovej intervencie, ktorá upravuje postup

 pedagogických zamestnancov pri výskyte agresívneho správania žiakov ohrozujúceho jeho bezpečnosť a bezpečnosť ostatných žiakov,

* súčasné znenie Školského poriadku je záväzné pre všetkých pedagogických a odborných zamestnancov a žiakov školy. Ide však o dokument, ktorý je možné dopĺňať na základe pripomienok pedagogických a odborných zamestnancov, popr. aj rodičov. Každú pripomienku zodpovedne vyhodnotíme a prerokujeme na pedagogickej rade.
* **Školský poriadok nadobúda účinnosť 1.9.2017.**

V Košiciach 28. 08. 2017

 Mgr. et Mgr. Monika Boháčiková

 riaditeľka, špeciálny pedagóg